WEF skop af te midde van betoging teen geslagsbaseerde geweldBetogers buite die Kaapstadse Internasionale Konferensiesentrum. (Foto: ANA) Die Wêreld-Ekonomiese Forum (WEF) het Woensdag in die Kaapstadse Internasionale Konferensiesentrum (Kiks) begin te midde van ŉ groot groep betogers wat buite die sentrum teen voortslepende geslagsbaseerde geweld opgeruk het. Die skare bestaande uit meestal universiteitstudente het vanoggend met plakkate omhoog by die parlement betoog waarna hulle mettertyd na Kiks in die middestad beweeg het. Hiér het hulle aangedring dat pres. Cyril Ramaphosa hulle toespreek. ŉ Sterk polisieteenwoordigheid word by Kiks gehandhaaf en WEF-afgevaardiges is belet om by die Kiks 2-gebou in te gaan of om dié gebou te verlaat. Daar word dus van die lugbrug gebruik gemaak om rond te beweeg. Ramaphosa is nie met ’n oog gewaar nie. Die betoging kom te midde van toenemende moorde en verkragtings van Suid-Afrikaanse vroue waarvan een die onlangse moord en verkragting van Ikeys-student Uyinene Mrwetyana is. Betogers buite die Kaapstadse Internasionale Konferensiesentrum. (Foto: ANA) Lt.kol. Andrè Traut, woordvoerder van die polisie, het aan Maroela Media gesê sowat 1 500 mense het vanoggend aan die betoging deelgeneem. Die polisie is in dié stadium steeds buite Kiks waar sowat 400 betogers nog saamdrom. Volgens Traut is ŉ 24-jarige betoger in hegtenis geneem op aanklag van openbare geweld. Die polisie monitor die situasie terwyl die WEF tot Vrydag voortduur. Benewens Ramaphosa woon 20 staatshoofde en ander buitelandse afgevaardigdes vanjaar dié byeenkoms by.